เมจิ ไม่ได้ขายแค่นม
ถ้าพูดถึงยี่ห้อนม หนึ่งในชื่อที่เรานึกถึงน่าจะมี เมจิ อยู่ด้วย  จริงๆ แล้ว เมจิไม่ได้ขายนมเพียงอย่างเดียว  แต่ยังมีสินค้าอื่นอีกหลายชนิด ไม่ว่าจะเป็น ช็อกโกแลต ขนมขบเคี้ยว อาหารเสริม ไปจนถึงยาปฏิชีวนะ  แล้วจากนมไปสู่ยาปฏิชีวนะได้อย่างไร?  ลงทุนแมนจะเล่าให้ฟัง
13 มี.ค. 2562

เมจิ ไม่ได้ขายแค่นม / โดย ลงทุนแมน
ถ้าพูดถึงยี่ห้อนม
หนึ่งในชื่อที่เรานึกถึงน่าจะมี เมจิ อยู่ด้วย
จริงๆ แล้ว เมจิไม่ได้ขายนมเพียงอย่างเดียว 
แต่ยังมีสินค้าอื่นอีกหลายชนิด ไม่ว่าจะเป็น ช็อกโกแลต ขนมขบเคี้ยว อาหารเสริม ไปจนถึงยาปฏิชีวนะ
แล้วจากนมไปสู่ยาปฏิชีวนะได้อย่างไร?
ลงทุนแมนจะเล่าให้ฟัง
บริษัท Tokyo Confectionery ซึ่งต่อมาเปลี่ยนชื่อเป็นเมจิ ก่อตั้งในปี 1916 
โดยเป็นผู้ผลิตขนมหวานจำพวกคาราเมล และขนมปังกรอบ
บริษัทค่อยๆ เพิ่มความหลากหลายของสินค้า 
ไม่ว่าจะเป็นช็อกโกแลต นม และผลิตภัณฑ์อื่นที่ทำมาจากนม
เมจิ ยังถือเป็นบริษัทแรกๆ ที่เริ่มขายช็อกโกแลต และลูกกวาด 
จนทำให้ขนมเหล่านี้เป็นที่นิยมอย่างแพร่หลายในญี่ปุ่น
อย่างไรก็ตามเมจิไม่ได้หยุดแค่นี้
ในปี 1936 บริษัทได้กระจายการลงทุนไปยังธุรกิจผักและผลไม้บรรจุกระป๋อง
ถึงแม้ว่าปัจจุบันเราจะไม่เห็นผลไม้กระป๋องยี่ห้อเมจิแล้ว
แต่เมจิก็นำเทคโนโลยีจากการผลิตผลไม้กระป๋องมาต่อยอดในการผลิตและบรรจุผลิตภัณฑ์อื่นๆ เช่น น้ำผลไม้ น้ำอัดลม รวมถึงเวย์โปรตีน ที่ปัจจุบันสามารถครองตลาดได้เป็นอันดับหนึ่งในญี่ปุ่น
ต่อมาในปี 1946 เมจิก็ก้าวเข้าสู่ธุรกิจการผลิตยา
ยาตัวแรกที่เมจิสามารถผลิตได้ก็คือ เพนิซิลิน
เรื่องนี้ก็มาจากประสบการณ์ในธุรกิจอาหารเช่นกัน โดยเป็นการต่อยอดจากการหมักอาหาร
หลังจากนั้นเมจิก็เริ่มวิจัยและพัฒนาตัวยาชนิดอื่นเพิ่มเติม อย่างเช่น ยาฆ่าเชื้อ และยาสามัญชนิดอื่นๆ
จนยาหลายชนิดของเมจิสามารถครองตลาดยาอันดับต้นๆ ในประเทศญี่ปุ่นได้สำเร็จ
ปัจจุบันสัดส่วนรายได้ของเมจิ ประกอบด้วย
ธุรกิจอาหาร 86%
ธุรกิจยา 14%
ผลประกอบการของเมจิ (Meiji Holdings Company)
ปี 2016 รายได้ 345,573 ล้านบาท กำไร 17,672 ล้านบาท
ปี 2017 รายได้ 350,866 ล้านบาท กำไร 17,165 ล้านบาท
ปี 2018 รายได้ 350,408 ล้านบาท กำไร 17,304 ล้านบาท
สำหรับเมจิในประเทศไทย มี 3 ธุรกิจหลัก ได้แก่
1) ธุรกิจนมและผลิตภัณฑ์จากนมจะเป็นการร่วมมือกันระหว่างเมจิกับเครือเจริญโภคภัณฑ์ ภายใต้ชื่อ บริษัท ซีพี-เมจิ จำกัด
ปี 2016 รายได้ 7,108 ล้านบาท กำไร 288 ล้านบาท
ปี 2017 รายได้ 7,750 ล้านบาท กำไร 424 ล้านบาท
2) ธุรกิจขนม ภายใต้ บริษัท ไทย เมจิ ฟู๊ด จำกัด
ปี 2016 รายได้ 197 ล้านบาท กำไร 1.5 ล้านบาท
ปี 2017 รายได้ 216 ล้านบาท ขาดทุน 1.0 ล้านบาท
ปี 2018 รายได้ 174 ล้านบาท ขาดทุน 2.8 ล้านบาท
3) ธุรกิจยา ภายใต้ บริษัท ไทยเมจิฟาร์มาซิวติคัล จำกัด
ปี 2016 รายได้ 1,580 ล้านบาท กำไร 758 ล้านบาท
ปี 2017 รายได้ 1,882 ล้านบาท กำไร 266 ล้านบาท
ปี 2018 รายได้ 1,666 ล้านบาท กำไร 249 ล้านบาท
เรื่องนี้บอกอะไรกับเรา?
หากเราดูเมจิในวันนี้ เราอาจรู้สึกว่าเมจิมีแต่ความสำเร็จ 
ไม่ว่าจะเป็นในธุรกิจอาหารหรือธุรกิจยา
จริงๆ กว่าจะมาถึงจุดนี้ เมจิก็เริ่มจากจุดเล็กๆ แล้วขยายใหญ่ขึ้น
ดังนั้นสิ่งสำคัญคงอยู่ที่ว่า เราจะสามารถเรียนรู้และต่อยอดได้มากแค่ไหน
ถ้าเราสามารถขยายไปยังธุรกิจที่เกี่ยวข้องได้ ในที่สุดก็จะประสบความสำเร็จได้เหมือน เมจิ..
----------------------
รู้หรือไม่ นมไทย-เดนมาร์คกำลังเติบโตอย่างต่อเนื่อง อ่านได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada กดรับ voucher ลด 20% (มีจำนวนจำกัด): 
Shopee: 
----------------------
References:
-
-
-รายงานประจำปี
-กรมพัฒนาธุรกิจการค้า